Italiyada cho‘kib ketgan muhojirlar kemasi kapitani hibsga olindi

Italiya politsiyasi Sitsiliya bo‘g‘ozida cho‘kib ketgan muhojirlarga to‘la kemaning kapitanini hibsga oldi. Meduza.io’ning xabar berishicha, Tunis fuqarosi hisoblangan dengizchiga odamlarni noqonuniy tashish va ehtiyotsizlik sabab odamlar o‘limiga sabab bo‘lish moddalari bo‘yicha ayblov e’lon qilingan.

Shuningdek, kema ekipaji a’zosi – Suriya fuqarosi ham hibsga olindi. Unga ham odamlarni noqonuniy tashish ayblovi ilgari surilgan. Qo‘lga olingan shaxslar dushanba oqshomida, qutqarib qolingan 27 nafar kishi bilan birga, Sitsiliyaga olib kelingan.
“Biz 800 kishi halok bo‘lgan, deb aytishimiz mumkin”, - dedi, omon qolganlar bilan uchrashuvdan so‘ng, BMTning Qochoqlar ishi bo‘yicha oliy komissarining Italiyadagi boshqarmasi vakili Karlotta Sami.
Bortida 800dan ortiq yo‘lovchi bo‘lgan kema 19-aprel kuni, Liviyadan Yevropaga ketayotganida cho‘kib ketgan edi. Hozirgacha 24 nafar qurbonning jasadi topilgan.